นายกรัฐมนตรี พอใจไทยฉีดวัคซีนแล้ว 80 ล้านโดส ถือเป็นอันดับที่ 18 จาก 184 ประเทศทั่วโลก
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรี พอใจการควบคุมการแพร่ระบาดโรคโควิด -19 ในไทย ซึ่งมีสัญญาณดีขึ้นอย่างต่อเนื่อง แนวโน้มผู้ติดเชื้อใหม่มีจำนวนลดลงอยู่ในหลักพัน และยอดผู้เสียชีวิตต่ำกว่าร้อยติดต่อกันหลายสัปดาห์ แสดงถึงศักยภาพของสาธารณสุขและบุคลากรทางการแพทย์ รวมถึงการปรับมาตรการควบคุมโรคที่ได้ผลและความร่วมมือของประชาชนในปฏิบัติตามมาตรการ ล่าสุด ข้อมูลจากเว็บไซต์บลูมเบิร์ก ณ วันที่ 6 พฤศจิกายน 2564 ระบุความคืบหน้าการฉีดวัคซีนโควิด-19 ในประเทศต่างๆ 184 ประเทศทั่วโลก ไทยจัดอยู่ในอันดับที่ 18 ของโลก และอยู่ในอันดับ 3 ของอาเซียน ซึ่งขณะนี้ยอดการฉีดวัคซีนสะสมของไทยกว่า 80 ล้านโดสแล้ว ทั้งนี้ด้วยอัตราการฉีดต่อวันประมาณ 6-8 แสนโดสต่อวัน ทำให้บลูมเบิร์กคาดการณ์ว่าหากไทยฉีดด้วยความเร็วระดับนี้ต่อไป จะสามารถฉีดวัคซีนให้ครอบคลุมประชากรร้อยละ 75 ได้ภายใน 1 เดือน สอดคล้องกับนโยบายเปิดประเทศแบบปลอดภัยนอกจากนี้ นายกรัฐมนตรี ยังได้สั่งการให้กระทรวงสาธารณสุข เร่งรัดเจรจาสั่งซื้อยารักษาโควิด-19 ทั้ง "แพกซ์โลวิด (Paxlovid)" ของบริษัทไฟเซอร์ และ “โมลนูพิราเวียร์” ของบริษัทเมอร์ค เพื่อให้ประเทศไทยได้รับยารักษาโควิด-19 ที่มีการพัฒนาเป็นคิวแรกๆ